
Din seria „Anul Centenar al României şi al Românilor” 
 
 
 
Unitatea… 
 
 
Motto: „Unde-i unul nu-i putere, la nevoi şi la durere/unde-s doi 
puterea creşte şi duşmanul nu sporeşte” 
 
 
Există, între altele, o expresie potrivit căreia „ca să ai faci o treabă 
bună, trebuie să ai şi cu cine şi cu ce”. Cu alte cuvinte, în acest context, 
trebuie să înţelegem, până nu este prea târziu adică, măcar, şi în al 
doisprezecelea ceas, că, pentru realizarea, ducerea la bun sfârşit, până la 
capăt sau împlinirea unui demers, deziderat sau proiect, trebuie să 
lucrăm în echipă, fiind uniţi, în acelaşi duh, în aceeaşi simţire, în acelaşi 
cuget, altfel, riscăm, ca toată acţiunea respectivă să aibă un sfârşit 
lamentabil, mai bine spus, să fie sortită eşecului!... 
Haideţi să ne uităm la orice grup, orice societate, orice echipă, ce 
fapte măreţe realizează, dacă lucrează în echipă şi încă una coordonată, 
ori dacă, grupul sau echipa respectivă a căzut pradă sintagmei „împarte 
şi stăpâneşte” nu a mai desăvârşit nimic bun, nimic concret, nimic stabil, 
nimic trainic, nimic durabil ori statornic!... 
Da, contează foarte mult ce duh ne stăpâneşte şi în ce spirit ne 
mişcăm: dacă lucrăm în acelaşi duh sau nu, dacă acţionăm în acelaşi 
cuget ori ba, dacă mergem, pe acelaşi drum, în aceeaşi direcţie sau 
„defilăm separat şi pierdem în comun”, ajungând nişte victime ale 
dezbinării şi ale polarizării!... 

Ne aflăm în anul special, comemorativ – omagial şi aniversar, 
centenar, al Unirii!... 
Cum ne-a aflat, pe noi, acest an? 
Eu consider că, destul de risipiţi, de împrăştiaţi, de dezorientaţi, 
debusolaţi şi dezbinaţi, pradă multor duhuri, multor apucături, multor 
metehne şi multor năravuri!... 
Greu mai putem vorbi, astăzi, de acelaşi duh, al credinţei, cu toate 
că cerem acest lucru în ecteniile tuturor slujbelor noastre: „Unitatea de 
credinţă!” 
Greu mai putem vorbi, astăzi, de aceleaşi idealuri, măreţe, 
comune, naţionale, într-o lume şi societate, atât de polarizată, de 
împărţită, în opinii, păreri şi idei, atât de fărâmiţată şi de manipulată!... 
Greu mai putem vorbi astăzi, de o conştiinţă comună, civică, de o 
voinţă comună, de o acţiune sau activitate comună, naţională!... 
Bunăoară, da, în anul 1918 se încheia un lung proces, cel al 
Unirii. La el s-a lucrat secular, cu răbdare, cel puțin de la începuturile Școlii 
Ardelene, ideea s-a construit și întărit, deceniu după deceniu, până a prins 
chip istoric.  
Nu mai știu altă înfăptuire similară în istoria noastră culturală, 
necum în cea politică.  
Dacă însă Unirea s-a realizat, ca o rachetă care are nevoie de două 
trepte pentru a ajunge pe o traiectorie suficient de înaltă, unitatea 
rămâne încă un deziderat. Au fost mai întâi interbelicul, prea scurt pentru 
o operă istorică de o asemenea amploare, apoi comunismul, care este 
prin esență un regim bazat pe ură și dezbinare și care a avut ca scop 
fundamental tocmai fărâmarea, fărâmiţarea bazelor unității, el distrugând 
cu insistență, tenacitate şi perseverenţă și puținul care se împlinise în 
această direcție!...  
Lupta de clasă este expresie nemediată a urii și această forma 
mentis a continuat și în „democrația originală” românească, de după anul 
1989, din păcate!...  
Așa se face că sărbătoarea Centenarului ne găsește astăzi, tare 
confuzi și dez-uniți. Falii sociale nenumărate se cască între categorii și în 
interiorul acestora. S-au refăcut pluralismul partinic, societatea civilă, 

presa liberă. Dar s-a omis să fie cimentate cu acea idee comunitară, cu 
idealul comun, fără de care nu există viitor!...  
Și nu există neam şi popor, ci numai populație!... 
Sub semnul funest al acestei dezbinări evoluăm încă, din 
nefericire!...  
Nu întâmplător sunt supuse unui atac ideologic mai direct sau mai 
insidios, dar extrem de tenace, exact acele elemente care sunt menite să 
consolideze unitatea: Biserica, familia, școala, credința, istoria și cultura 
națională. Se promovează ca ideal uman „realizarea personală”, iar 
valorile comunitare sunt abolite, pe motiv de „colectivism”.  
O altă linie de fractură foarte adâncă este cea între generaţii. 
Chestiunea/problema aceasta nu este, desigur, nouă. O întâlnim la 
bonjuriștii pașoptiști și la cei care au trăit în perioada interbelică, avem 
mereu această tensiune, benefică în sine.  
Ceea ce deosebește de situația de acum este că atunci țelul era 
vizibil, comun, diferențele erau mai degrabă asupra căilor de a-l atinge…  
Era, totuși, o epocă a valorilor tari în care credeau toți, indiferent de 
generație. Și aceasta este principala deosebire față de astăzi, când ni se 
injectează ideea că nu mai există valori, principii, că nu există adevăr. 
Dacă nu există valori tari, nu există „factori de coagulare” socială. Numai 
interese individuale, de grup ori de castă.  
Această carență nu se simte acut în vechile culturi europene, 
unificate în interior de mult, dar lipsa de factor coagulant produce în 
societatea noastră sângerări/hemoragii (ce altceva sunt migrația, 
neimplicarea socială, indiferentismul lui „nu se poate face nimic”, 
complexul manolic de a dărâma mâine ceea ce se construiește azi?) 
masive, triste şi dureroase!... 
Altfel spus, priveam, recent, o sală plină de adolescenți în fața 
cărora trebuia să țin o conferință, pe o temă care evident le era 
antipatică. Și le-am spus, exact în ordinea acestei rupturi: Voi, privind la 
mine, deşi nu sunt atât de bătrân, vedeți o generație „expirată”, care v-a 
lăsat o țară neașezată, haotică, înapoiată; eu, privind la voi, văd o naţie 
complet lipsă de speranță!... 
Este prea întunecat acest tablou, schițat în câteva tușe rapide? Nu-I 
aşa? 
Da, trist însă adevărat, dureros de adăvarat, de realist!...  
Dacă rămânem, însă, cu privirea strict la nivel sociologic, de 
mentalități colective sau de context istoric, atunci el este mai degrabă 
prea îngăduitor, ar trebui să fie mai mult acid. Această acedie socială 

generalizată poate avea, totuși, un efect paradoxal. Anume acela de a-i 
selecta pe cei mai buni!...  
Când va apărea, ceva clar şi limpede formulat, idealul  (scuze, este 
concept „tare”, nerecomandabil de cei care văd lucrurile relativist) 
comun, atunci vom avea și o „aristocrație” a meritului, capabilă să pună în 
operă acest ideal.  
Cu alte cuvinte, este, încă, mult de lucru la unitatea românilor!...  
Avem, de exemplu, de reînvățat, de reîntemeiat instituția gravă, 
serioasă, a respectului.  Care este ceva mai mult decât „simplă” politețe. 
Pentru români, virtutea deriziunii, a bășcăliei, a ipocriziei, a şmecherelii, a 
vicleniei, este sinonimă cu inteligența, cu sprinteneala şi prospeţimea de 
spirit. Prea mulți nu mai au „nimic sfânt”, cum se spune!...  
Fără a-l părăsi ori abandona, să căutăm a-i adăuga acestui spirit 
caustic și recunoașterea valorii. Smerenia nu doar ca valoare creștină, ci și 
ca virtute “civică”, „civilă”!...  
Să acceptăm/să admitem, de pildă, că există o „aristocrație a 
meritului” și să o cinstim ca atare, cum se cuvine!... 
Ar fi, mi se pare, un prim pas pentru unitate, în jurul unei asemenea 
aristocrații. S-ar putea ca edificarea unității naționale să necesite ceva mai 
mult decât cea a unirii!... Mai ales că, în secolul al XIX-lea (care a durat ca 
mentalitate, ne spun istoricii, până la Primul Război Mondial) contextul 
extern era favorabil, fiind epoca unirilor. Acum pare, dimpotrivă, epoca 
destrămărilor, și trebuie să fim oarecum contra curentului.  
Generația minunată care a înfăptuit Unirea a fost decimată în 
închisorile comuniste, neavând timp (da, timpul nu prea a avut niciodată 
răbdare cu noi, iar atunci când l-am avut - precum din anul 1990 încoace, 
ne-am purtat ca și cum ar fi fost o resursă inepuizabilă, ne lipsește 
imperativul lui aici și acum, al urgenței/opurtunităţii istorice) să 
fortifice/să consolideze unitatea!... 
În altă ordine de idei, vreau să cred, cu toată tăria şi cu toată 
convingerea, pentru a nu încheia într-un ton sau registru atât de pesimist 
şi de sceptic, că, an de an, la 1 decembrie încercăm, cel puţin, să ne 
simţim inimile copleșite de un sentiment aparte, căci ne 
serbăm/sărbătorim Ziua națională: festivități, aclamații, discursuri, 
coroane de flori, parade militare, steaguri fluturând/arborând.  
Toate, la un loc, contribuie la festivismul aniversar al zilei, o zi, ce-i 
drept, nu întotdeauna pe placul tuturor: adeseori ba este prea frig, ba 
plouă, ba ninge. 
Probabil de aceea, în ultima vreme, s-au făcut auzite unele voci, 
propunând schimbarea datei celebrării zilei naționale cu o alta, mai 

potrivită din punctul de vedere al condițiilor meteo, dorindu-se 
desfășurarea fără impedimente a numeroaselor activități organizate. Or 
fi având dreptate, şi ei, într-un fel, deşi, la o privire atentă, se vede 
limpede că, în chip providențial, ziua de 1 decembrie, în ciuda posibilelor 
surprize climatice, reprezintă cel mai fidel, fortuitele întâmplări 
„pregătite” de istorie de-a lungul zbuciumatei noastre existențe ca 
neam, ca naţiune şi ca popor.  
Şi, totuşi, vin, din nou, să întreb: aici şi acum: ceva mai mult, mai 
serios, mai consistent şi mai eficient, mai complex şi mai complet, pentru 
acest an centenar – 2018 şi nu numai, afară de aniversări/comemorări şi 
manifestări cultural - spiritual – naţionale, pline de festivism, desigur, 
binevenite şi ele, avem sau nu!?...  
Căci, altminteri, da!, întâiul Undrei, prin neprevăzutul lui, ne 
amintește într-un fel că nația română a învățat de la Iisus Hristos să 
pătimească pe crucea istoriei pentru mult așteptata „înviere”, petrecută 
în prima zi din iarna anului 1918, când visul de veacuri al tuturor 
românilor s-a înfăptuit, în sfârşit!...  
„Târziu”, vor cugeta unii, „ne-a trebuit atâta amar de vreme spre a 
realiza îndelung râvnita unire! De ce?”. Nu ştiu ce să zic! Poate că, fiind 
un popor mic, întotdeauna ne-am văzut împărțiţi în 
necurmate/neîncetate războaie, deoarece ne înconjurau neamuri nu 
foarte prietenoase nouă; cotropiți, căci ne-a așezat Bunul Dumnezeu pe 
cel mai ispititor pământ bogat din Europa; tot timpul frământați, 
niciodată laolaltă!...  
Cu toate acestea, cronicarii ne vorbesc în cărțile lor bătrâne 
despre biruințe, despre un grai, o lege şi un pământ ale unui singur 
popor/neam românesc. Şi au purtat străbunii noștri războaie, şi au 
îndurat pustiiri, şi au fost cuceriţi, apoi iarăși liberi pe ogoarele lor, dar 
nu și-au pierdut nicicând idealul sfânt al unității, care odinioară părea o 
iluzie!... 
Aşadar, de fapt, ce comemorăm la 1 decembrie? Ce vom 
comemora, în acest an – centenar, la 1 decembrie?  
Nu cumva lupta necurmată/neîntreruptă pentru idealul unității 
naționale, dar și atingerea lui concretă?  
Odată cu aceasta ne reamintim curajul, bărbăţia și jertfa 
milioanelor de confrați morţi pentru înfăptuirea României Mari, pe care 
trebuie, ca o datorie/obligaţie morală, cu preţuire şi recunoştinţă, să-i 

cinstim, să-i omagiem, să-i pomenim în rugăciunile noastre, commune, 
publice, personale sau particulare!...  
Câtă iubire de neam poate încăpea un sufletul unui astfel de 
român, capabil de sacrificiul suprem pentru ca România să învieze!...  
Așa titrau unele ziare în epocă. Nu scriau: „ne-am unit” ci „am 
înviat!”. Mausoleul de la Mărășești, acolo unde se odihnesc vremelnic 
trupurile atâtor mii de soldați căzuți pe frontul războiului de întregire, 
are inscripționat la intrare și troparul Învierii Mântuitorului nostru Iisus 
Hristos!...  
Mi se pare impresionantă analogia făcută: așteptarea, umilința, 
încercarea de înrobire a neamului se aseamănă cu Răstignirea Domnului 
Iisus Hristos, iar împlinirea mărețului vis al unității, cu Învierea Sa!...  
Da! Învierea dă sens și necurmată nădejde în istorie, iar 
înfăptuirea unității naționale este trăită ca lumină a lui Iisus Hristos Cel 
Răstignit și Înviat!... 
Prin urmare, sărbătorind, în acest an special şi deosebit, triumful 
măreţului vis de secole al românilor, să nu uităm de dragostea, râvna, 
jertfa și lucrarea bravilor noștri înaintași care și-au închinat viața 
înfăptuirii unității neamului/poporului nostru!...  
Să ne apărăm, precum ei odinioară, identitatea, principiile, valorile 
spirituale și culturale ale poporului din care ne-am născut şi am răsărit!...  
Măcinați de ură, dezbinare și răzbunare, de indiferentism religios, 
de lupte fratricide pentru putere, uitându-ne credința strămoșească și 
istoria, ne stingem, pierim cu totul!...  
Poate că, măcar acum, în aceste momente şi în acest an deosebit 
trebuie să ne aducem, mai mult ca oricând, aminte că „tatăl minciunii 
este tatăl dezbinării” şi că duşmanul nostru atâta aşteaptă: „să împartă, 
să dezbine şi să stăpânească!” 
Şi, totuși, nutresc, încă, speranța/nădejdea că vom învăța, măcar 
acum, să redevenim devotați, fideli, loiali şi credincioşi idealurilor sfinte 
şi perene ale vrednicilor noștri înaintași, iubindu-ne mai mult credința 
străbună, neamul românesc, jertfindu-ne, fiecare după puterile noastre, 
pentru a sa propășire!... 
Şi toate acestea le putem realiza şi împlini numai dacă, noi, toţi, 
laolaltă, vom ţine aproape de Dumnezeu – Tatăl, Exemplul şi Modelul 
Suprem al Unirii şi Unităţii, desăvârşite, şi, apoi, desigur, vom ţine, unii la 
alţii, unii cu alţii, unii pentru alţii şi unii de alţii!.. 

Căci, „unde-i unul nu-i putere, la nevoi şi la durere/unde-s doi 
puterea creşte şi duşmanul nu sporeşte!”....  
Ce bine ar fi dacă acest vers ar fi un principiu, de viaţă şi de 
moarte, nu doar o simplă aclamaţie/declaraţie poetică!... 
Altfel spus, unirea şi unitatea noastră nu trebuie să constituie doar 
o referinţă simbolică, istorică, comemorativă şi omagială ci să ajungă a fi 
un demers concret, un deziderat continuu sau o permanentizare, 
consistentă, substanţială, durabilă, stabilă, statornică şi eficientă, căci 
numai astfel vom mai rezista, numai aşa ne mai putem menţine şi, 
salva!... 
 
 
Stelian Gomboş 
https://steliangombos.wordpress.com/ 
 
